उस वक्त तक केवल जीप घोटाला सामने आया था, जिसमें वीके कृष्ण मेनन पर उंगली उठी थी। भारतीय सेना ने 155 जीपों की मांग की थी, जिनका इस्तेमाल अशांत कश्मीर एवं हैदराबाद में होना था। सेना ने इसके लिए एक ब्रिगेडियर की सेवा उपलब्ध कराई थी, किंतु कृष्ण मेनन ने उन्हें नजर अंदाज कर एजेंट के जरिये एक विदेशी कंपनी को जीप की आपूर्ति का आदेश दे दिया। हालांकि कृष्ण मेनन एक ईमानदार व्यक्ति माने जाते थे और जीप की गुणवत्ता के बारे में भी संदेह नहीं था, लेकिन प्रक्रिया का पालन न करने के कारण वह विपक्ष के निशाने पर आ गए।